[pic] | EVROPSKA KOMISIJA |

Bruselj, 15.2.2011

COM(2011) 62 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/013 PL/Podkarpackie – strojništvo, Poljska)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Poljska je 27. aprila 2010 vložila vlogo EGF/2010/013 PL/Podkarpackie za finančni prispevek iz ESPG po odpuščanju presežnih delavcev v treh podjetjih, ki delujejo v sektorju, razvrščenem v oddelek 28 NACE Revizija 2 („Proizvodnja drugih strojev in naprav“)[3] v regiji Podkarpackie (PL32) po ravni NUTS II na Poljskem.

Komisija je vlogo temeljito preučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe.

POVZETEK VLOGE IN ANALIZA

Ključni podatki: |

Referenčna št. ESPG | EGF/2010/013 |

Država članica | Poljska |

Člen 2 | (b) |

Zadevna podjetja | 3 |

Regija na ravni NUTS II | Podkarpackie (PL32) |

Oddelek NACE Revizija 2 | 28 („Proizvodnja drugih strojev in naprav“) |

Referenčno obdobje | 1. 6. 2009 – 1. 3. 2010 |

Datum začetka izvajanja prilagojenih storitev | 1. 8. 2009 |

Datum vloge | 27. 4. 2010 |

Presežni delavci v referenčnem obdobju | 594 |

Presežni delavci, za katere je predvidena pomoč | 200 |

Izdatki za prilagojene storitve (v EUR) | 684 800 |

Izdatki za izvajanje ESPG[4] (EUR) | 13 000 |

Izdatki za izvajanje ESPG (v %) | 1,9 |

Celotni proračun (v EUR) | 697 800 |

Prispevek ESPG (65 %) (v EUR) | 453 570 |

1. Vloga je bila vložena pri Komisiji 27. aprila 2010, do 4. avgusta 2010 je bila dopolnjena z dodatnimi informacijami.

2. Vloga izpolnjuje pogoje za uporabo sredstev ESPG iz člena 2(b) Uredbe (ES) št. 1927/2006 in je bila vložena v roku 10 tednov, kot določa člen 5 navedene uredbe.

Povezava med presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Da bi Poljska dokazala povezavo med presežnimi delavci in svetovno finančno ter gospodarsko krizo, trdi, da je sektor proizvodnje strojev zlasti občutljiv na spremembe v svetovnem gospodarstvu zaradi visokega deleža mednarodne trgovine v svetovni proizvodnji, zaradi česar je v neposredni konkurenci s proizvajalci iz drugih držav na svetovnem trgu. Leta 2008 je znašal delež izvoza v vrednosti prodane proizvodnje poljskega sektorja proizvodnje strojev 45,6 %.

4. Za poljsko industrijo proizvodnje strojev je bila do leta 2007 značilna hitra rast proizvodnje, ki jo je povzročil hiter razvoj poljskega gospodarstva in dobre izvozne možnosti. Leta 2008 se je razvoj sektorja upočasnil zaradi svetovne finančne in gospodarske krize. Leta 2009 je sektor prvič v mnogih letih zabeležil padec proizvodnje.

5. Znižanje povpraševanja v državah EU-15 (prejemnic 77,8 % poljskega izvoza leta 2008) je močno prispevalo k upadu vrednosti blaga, prodanega v tujino, saj je osem od desetih največjih prejemnic poljskih strojev držav članic EU. Vrednost izvoza strojev in naprav iz Poljske v države članice EU se je med letoma 2008 in 2009 znižala za več kot 10 %, medtem ko se je proizvodnja strojev v celoti znižala za približno 8 %.

6. Nemčija je glavni trgovinski partner Poljske, saj je 23 % strojev, ki so izdelani na Poljskem, izvoženih v navedeno državo. Nemčija pa je močno odvisna od izvoza in zaradi krize je imela leta 2009 20-odstotno znižanje naročil strojev in naprav. To je imelo negativen vpliv na poljske dobavitelje nemških proizvajalcev.

7. Drugi večji uvozniki poljskih strojev in naprav, na primer Ukrajina in Rusija, so prav tako zabeležili zmanjšanje razvoja v gradbenem sektorju. V teh državah je sektor dobival znatno pomoč tujega kapitala. Zaradi svetovne krize so se ti tuji viri financiranja občutno zmanjšali, kar je povzročilo upad vrednosti gradbenih in inštalacijskih del (za 20 % v Rusiji in za več kot 55 % v Ukrajini v prvih petih mesecih leta 2009). Družba Huta Stalowa Wola S.A. izvozi 60 % svoje proizvodnje gradbenih strojev v vzhodnoevropske države.

8. Tri podjetja, za katerih delavce je predvidena pomoč ESPG v okviru te vloge, so neposredno prizadeli zgoraj opisani negativni trendi.

Družba Huta Stalowa Wola S.A. , eden največjih domačih proizvajalcev gradbenih strojev, je zabeležila 54 % upad izvoza v letu 2009, pri čemer je bilo samo 10 % njene celotne proizvodnje namenjene domačemu trgu.

Pri družbi HSW – Zakład Zespołów Napędowych Sp. z o.o. (HSW - ZZN Sp. z o.o.) , proizvajalcu pogonskih naprav, uporabljenih v gradbenih strojih, se je celotna prodaja znižala za 47 %, izvoz pa za 34 %.

Družba Zakłady Metalowe DEZAMET S.A. (ZM DEZAMET S.A.) , ki proizvaja dele za stroje za gradnjo cest, gradbene in rudarske stroje, je zabeležila 58-odstotno zmanjšanje izvoza med letoma 2008 in 2009.

Prikaz števila odpuščenih presežnih delavcev in skladnost z merili iz člena 2(b)

9. Poljska je vlogo vložila na podlagi merila za pomoč iz člena 2(b) Uredbe (ES) št. 1927/2006, ki zahteva vsaj 500 presežnih delavcev v devetmesečnem obdobju v podjetjih, ki delujejo v istem oddelku NACE Revizija 2 v eni regiji ali dveh sosednjih regijah po ravni NUTS II v državi članici.

10. V vlogi je za referenčno obdobje od 1. junija 2009 do 1. marca 2010 navedenih 594 presežnih delavcev v treh podjetjih v sektorju, razvrščenem v oddelek 28 NACE Revizija 2 („Proizvodnja drugih strojev in naprav“), nahajajo pa se v regiji Podkarpackie (PL32) po ravni NUTS II. Podatki o vseh presežnih delavcih so bili izračunani v skladu z drugo alineo drugega odstavka člena 2 Uredbe (ES) št. 1927/2006.

Razlaga nepredvidene narave navedenega odpuščanja presežnih delavcev

11. Poljski organi trdijo, da svetovne gospodarske in finančne krize ni bilo mogoče predvideti ter da je imela resne negativne posledice za proizvodnjo strojev in naprav, kot je opisano odstavkih 3 do 8 zgoraj.

Opredelitev podjetij, ki odpuščajo, in delavcev, za katere je predvidena pomoč

12. V vlogi je navedenih skupaj 594 presežnih delavcev v treh podjetjih v oddelku 28 NACE Revizija 2 v regiji Podkarpackie v referenčnem obdobju:

Podjetja | Presežni delavci |

Huta Stalowa Wola S.A. | 357 |

Huta Stalowa Wola S.A. – Zakład Zespołów Napędowych Sp. z o.o. | 139 |

Zakłady Metalowe DEZAMET S.A. | 98 |

Skupaj | 594 |

Poljska ocenjuje, da se bo za pomoč iz ESPG prijavilo 200 presežnih delavcev. Po podatkih poljskih organov naj bi preostali delavci zaposlitev poiskali sami brez pomoči iz ESPG ali zapustili trg dela.

13. Razčlenitev delavcev, za katere je predvidena pomoč:

Kategorija | Število | Odstotek |

Moški | 154 | 77,0 |

Ženske | 46 | 23,0 |

Državljani EU | 200 | 100,0 |

Nedržavljani EU | 0 | 0,0 |

Stari od 15 do 24 let | 21 | 10,5 |

Stari od 25 do 54 let | 121 | 60,5 |

Stari od 55 do 64 let | 40 | 20,0 |

> 64 | 18 | 9,0 |

14. Po poklicnih kategorijah je razčlenitev naslednja:

Kategorija | Število | Odstotek |

Kovinarji, strojni mehaniki ipd. | 108 | 54,0 |

Poklici za preprosta rudarska in gradbeniška dela ter preprosta dela v predelovalnih dejavnostih, transportu ipd. | 40 | 20,0 |

Uradniki za pisarniško poslovanje | 17 | 8,5 |

Upravljavci strojev in naprav | 10 | 5,0 |

Strokovni sodelavci fizikalnih in tehnično-tehnoloških strok | 10 | 5,0 |

Drugi strokovnjaki | 7 | 3,5 |

Drugi strokovni sodelavci | 5 | 2,5 |

Vodstveni delavci | 1 | 0,5 |

Strokovnjaki fizikalnih, matematičnih in tehnično-tehnoloških ved | 1 | 0,5 |

Vozniki, upravljavci transportnih naprav in premičnih strojev | 1 | 0,5 |

15. Poljska je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter nediskriminacije ter da jo bo v različnih fazah izvajanja in še zlasti pri dostopu do ESPG še naprej upoštevala.

Opis zadevnega ozemlja ter njegovih organov in zainteresiranih strani

16. Zadevno ozemlje je Podkarpatsko vojvodstvo (pokrajina) (NUTS II – PL32 Podkarpackie) in zlasti powiats (okrožja) Stalowa Wola, Nisko in Tarnobrzeg (v NUTS III – PL 326 podregija Tarnobrzeg in PL 325 podregija Rzeszów).

Pokrajina Podkarpatsko je med 16 poljskimi pokrajinami peta po površini in osma po številu prebivalcev, saj meri 17 845 km² in ima nekaj več kot 2 milijona prebivalcev. Glavno mesto pokrajine je Rzeszów. Vsa tri prizadeta okrožja so v severnem delu pokrajine.

Okrožje Stalowa Wola meri 832 km² in je leta 2006 štelo 109 410 prebivalcev; okrožje Nisko meri 786 km² in je leta 2006 štelo 67 065 prebivalcev;okrožje Tarnobrzeg meri 607 km² in je leta 2006 štelo 103 338 prebivalcev.

17. Med glavnimi zainteresiranimi stranmi so pokrajinske in lokalne vlade, ki sodelujejo pri ukrepih pomoči presežnim delavcem v okviru pokrajinskega urada za delo v Rzeszówu in uradov za delo v okrožjih, kjer so zadevna podjetja. Pri zagotavljanju pomoči presežnim delavcem sodelujejo tudi davčni urad, Zavod za socialno zavarovanje (ZUS) in Državni inšpektorat za delo (PIP) ter centri za informiranje o poklicni poti in poklicno načrtovanje v Tarnobrzegu in Stalowi Woli, Svet za zaposlovanje vojvodstva iz Rzeszówa, Regionalna trgovinska zbornica v Stalowi Woli, Združenje obrtnikov in drugih podjetnikov v Stalowi Woli, Regionalna razvojna agencija v Tarnobrzegu, Trgovinska in industrijska zbornica v Tarnobrzegu ter Industrijska razvojna agencija – urad v Tarnobrzegu.

18. Socialni partnerji, vključeni v izvajanje ESPG, so organizacijska enota sindikata Solidarność (Solidarnost), Svet za zaposlovanje vojvodstva iz Rzeszówa, Regionalna trgovinska zbornica v Stalowi Woli, Združenje obrtnikov in drugih podjetnikov v Stalowi Woli, Regionalna razvojna agencija v Tarnobrzegu, Trgovinska in industrijska zbornica v Tarnobrzegu in Industrijska razvojna agencija – urad v Tarnobrzegu.

Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni

19. Poljska pričakuje, da bo imelo odpuščanje znaten vpliv na lokalni ravni. V zadevnih okrožjih je odpuščanje prispevalo k dvigu stopnje brezposelnosti. Odpuščeni delavci iz treh podjetij, navedeni v vlogi, so pomenili 3,4 % vseh brezposelnih v okrožju Stalowa Wola, 2,9 % v okrožju Nisko in 2,3 % v okrožju Tarnobrzeg konec februarja 2010.

Odpuščeni presežni delavci so pomenili 0,8 % vseh zaposlitev v okrožju Stalowa Wola, 1 % v okrožju Nisko in 0,5 % v okrožju Tarnobrzeg konec februarja 2010.

V prizadetih okrožjih pokrajine se je znatno povečalo število brezposelnih (podatki za obdobje od junija 2009 do februarja 2010): za 20 % v okrožju Nisko, 19 % v okrožju Tarnobrzeg in 24 % v okrožju Stalowa Wola. Brezposelnost v teh okrožjih je bila višja kot povprečje za Poljsko (24 %, 17 % in 15 % v primerjavi s 13 % za Poljsko februarja 2010).

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

20. Poljska v podporo presežnim delavcem predlaga sveženj petih ločenih, vendar usklajenih ukrepov. Cilj teh ukrepov je povečati aktivno udeležbo in mobilnost presežnih delavcev na trgu dela, jih spodbuditi k podjetništvu in povečati njihove možnosti, da najdejo zaposlitev, med drugim z uskladitvijo njihove usposobljenosti s potrebami trga dela. Ukrepi so podrobneje opisani v nadaljevanju.

21. Usposabljanje in preusposabljanje – ta ukrep zajema kritje stroškov usposabljanja (vključno s podiplomskim študijem), potne stroške ali stroške nastanitve in zagotovljene prehrane med usposabljanjem, kritje stroškov zdravniških pregledov ali psiholoških testov za pridobitev certifikatov, diplom, nekaterih strokovnih kvalifikacij ali poklicnih nazivov ter stroškov za pridobitev delovnih licenc. Ocenjuje se, da bo ta ukrep koristilo sto delavcev, povprečni strošek na delavca pa bo 2 308 EUR.

22. Nadomestila za usposabljanje na delovnem mestu – ukrep za presežne delavce, mlajše od 25 let in z zelo malo delovnimi izkušnjami, napotene prek poljskih uradov za delo, v skladu s katerim se lahko za največ 12 mesecev med usposabljanjem na delovnem mestu izplača nadomestilo za usposabljanje v višini 120 % nadomestila za brezposelnost, kot se določi v pogodbi z delodajalcem. Predvideva se, da bo ta ukrep koristilo 10 delavcev, strošek na delavca pa bo 3 000 EUR.

23. Subvencije za samozaposlovanje in s tem povezano svetovanje – ta ukrep zajema subvencije za ustanovitev podjetja, vključno s stroški pravne pomoči in svetovanja o začetku poslovanja. Znesek pomoči je omejen na največ šestkratni znesek povprečne mesečne plače; če se ukrep izvaja v okviru socialnih zadrug, pa znesek na brezposelno osebo ne sme presegati štirikratne povprečne plače za ustanovitelja socialne zadruge ali trikratne povprečne plače za člana, ki se socialni zadrugi pridruži po njeni ustanovitvi. Ocenjuje se, da bo ta ukrep koristilo dvajset delavcev, strošek na delavca pa bo 5 200 EUR.

24. Opremljanje in preureditev delovnega mesta – delodajalec, ki zaposli presežnega delavca, ki ga k njemu napoti okrožni urad za delo, je upravičen do stroškov opremljanja in preureditve delovnega mesta za navedeno osebo. Znesek je treba navesti v pogodbi med delodajalcem in okrožnim uradom za delo, vendar ne sme presegati šestkratne povprečne mesečne plače. Ocenjuje se, da bo ta ukrep koristilo 50 delavcev, strošek na delavca pa bo 5 200 EUR.

25. Nadomestila za poklicno usposabljanje – praktično poklicno usposabljanje za odpuščene presežne delavce, ki traja od treh do 18 mesecev. Udeleženec usposabljanja je upravičen do nadomestila v višini največ 120 % stopnje nadomestila za brezposelnost. Ocenjuje se, da bo ta ukrep koristilo 20 delavcev, strošek na delavca pa bo 3 000 EUR.

26. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti.

27. Prilagojene storitve, ki so jih predložili poljski organi, so aktivni ukrepi na trgu dela v okviru upravičenih ukrepov, določenih v členu 3 Uredbe (ES) št. 1927/2006. Poljski organi ocenjujejo, da skupni stroški teh storitev znašajo 684 800 EUR, izdatki za izvajanje ESPG pa 13 000 EUR (kar je 1,9 % celotnega zneska). Skupni zaprošeni prispevek iz ESPG je 453.570 EUR (65 % skupnih stroškov).

Ukrepi | Predvideno število delavcev, ki bodo prejeli pomoč | Predvideni stroški na delavca, ki bo prejel pomoč (v EUR) | Skupni stroški (ESPG in nacionalno sofinanciranje) (v EUR) |

Prilagojene storitve (prvi odstavek člena 3 Uredbe (ES) št. 1927/2006) |

Usposabljanje in prekvalificiranje | 100 | 2 308 | 230 800 |

Usposabljanje na delovnem mestu | 10 | 3 000 | 30 000 |

Subvencije za samozaposlovanje in s tem povezano svetovanje | 20 | 5 200 | 104 000 |

Opremljanje in preureditev delovnega mesta | 50 | 5 200 | 260 000 |

Nadomestila za poklicno usposabljanje | 20 | 3 000 | 60 000 |

Vmesni seštevek prilagojenih storitev | 684 800 |

Izdatki za izvajanje ESPG (tretji odstavek člena 3 Uredbe (ES) št. 1927/2006) |

Priprava | 2 000 |

Upravljanje | 3 000 |

Širjenje informacij in obveščanje javnosti | 6 000 |

Nadzor | 2 000 |

Vmesni seštevek izdatkov za izvajanje ESPG | 13 000 |

Skupni predvideni stroški | 697 800 |

Prispevek iz ESPG (65 % skupnih stroškov) | 453 570 |

28. Poljska potrjuje, da zgoraj navedeni ukrepi dopolnjujejo ukrepe, financirane iz strukturnih skladov. Poljska je vzpostavila potrebne mehanizme za zagotovitev finančne ločenosti ukrepov, ki se izvajajo v okviru ESPG in strukturnih skladov, ter preprečitev morebitnega dvojnega financiranja.

Datum, ko so se prilagojene storitve za zadevne delavce začele izvajati ali naj bi se začele izvajati

29. Poljska je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 1. avgusta 2009. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

30. Na zasedanju Pokrajinske komisije za socialni dialog v Rzeszówu 16. februarja 2009 se je razpravljalo o možni podpori iz ESPG za presežne delavce, ki so jih odpustila tri podjetja v treh prizadetih okrožjih.

Na zasedanju Pokrajinskega odbora za zaposlovanje 3. decembra 2009 se je razpravljalo o načelih ESPG in možnosti vložitve vloge za pomoč v pokrajini Podkarpatsko ter možnih oblikah pomoči.

Informacije o ukrepih, ki so obvezni na podlagi nacionalne zakonodaje ali kolektivnih pogodb

31. Kar zadeva merila iz člena 6 Uredbe (ES) št. 1927/2006, so poljski organi v svoji vlogi:

- potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

- pokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev,

- potrdili, da zgoraj navedeni upravičeni ukrepi ne prejemajo pomoči iz drugih finančnih instrumentov EU.

32. Poljski organi so prav tako potrdili, da so zakonodaja EU in nacionalni predpisi o državni pomoči upoštevani, zlasti kar zadeva ukrepe iz točke 23.

Sistemi upravljanja in nadzora

33. Poljska je Komisijo obvestila, da bodo finančne prispevke upravljali in nadzirali isti organi, ki upravljajo in nadzirajo financiranje iz Evropskega socialnega sklada (ESS) na Poljskem.

Financiranje

34. Na podlagi poljske vloge je predlagani prispevek iz ESPG za usklajeni sveženj prilagojenih storitev 453 570 EUR, kar je 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Poljska.

35. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

36. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

37. S predložitvijo tega predloga za uporabo sredstev ESPG začenja Komisija poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uradni tristranski sestanek.

38. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2011 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

39. Proračun za leto 2011 kaže odobritve plačil v višini 47 608 950 EUR za proračunsko postavko 04.0501 „Evropski sklad za prilagoditev globalizaciji (ESPG), ta proračunska postavka pa bo uporabljena za kritje zneska 453 570 EUR za potrebe te vloge.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/013 PL/Podkarpackie – strojništvo, Poljska)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] ter zlasti člena 12(3) Uredbe,

ob upoštevanju predloga Komisije[7],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Poljska je 27. aprila 2010 vložila vlogo za uporabo sredstev ESPG v zvezi s presežnimi delavci v treh podjetjih, ki delujejo v sektorju, razvrščenem v oddelek 28 NACE Revizija 2 („Proizvodnja drugih strojev in naprav“), v regiji Podkarpackie po ravni NUTS II (PL32), do 4. avgusta 2010 pa je bila dopolnjena z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 453 570 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Poljska –

SPREJEL NASLEDNJO UREDBO:

Člen 1

V okviru splošnega proračuna Evropske unije za proračunsko leto 2011 se iz Evropskega sklada za prilagoditev globalizaciji (ESPG) uporabi vsota 453 570 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V [Bruslju/Strasbourgu],

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Uredba (ES) št. 1893/2006 Evropskega Parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).

[4] V skladu s tretjim odstavkom člena 3 Uredbe (ES) št. 1927/2006.

[5] UL C 139, 14.6.2006, str. 1.

[6] UL L 406, 30.12.2006, str. 1.

[7] UL C […], […], str. […].